Die karoppas-kartel – Is Dit Net Ek Of Is Als Tos? | Watkykjy
Iets wat meeste van ons ons lappies lelik laat verloor is ongelukkig so alomteenwoordig dit kon net sowel vigs gewees het. Van die Kaap tot in Musina wemel die strate van glorified bedelaars wat onder die vaandel van karoppassers 'n "diens lewer" en sodoende geld "verdien".
Weet jy hoe gatvol ek daarvoor is om self 'n parkering met my twee pragtige blou oë raak te sien en my flikker aan te sit, maar dan anker te moet gooi omdat 'n lapswaaier oor die pad aangedraf kom om my in "sy" parkering, wat hy van oorkant die straat aangewys het, in te help? Dis syne, sien, want hy is werkloos en hy staan elke dag hier. Dus kom die huurgeld hom toe. Soms dra hy selfs 'n verbleikte neon borslappie om dinge meer amptelik te maak.
Klim uit en jy word plegtig belowe dat jou nuwe Franssprekende vriend baie mooi na jou kar sal kyk. Dit, alhoewel jy 'n alarm, immobiliseerders, Tracker, ratslot, Psalm 110 en versekering aan jou kant het. En voor die polisiestasie geparkeer is. En jou battery ontkoppel het.
Weier om te betaal ("My kar kyk na homself, los maar.") en wees reg vir enigiets van 'n vuil kyk tot 'n binnesmondse dreigement oor die veiligheid van jou kar of spesifieke dele daarvan.
Kom ons dink nou mooi hieroor: iemand wat reeds moontlik die wet oortree, dreig jou met jou eiendom se veiligheid tensy jy hom betaal, met die stille ooreenkoms dat hy jou kar teen die ander karoppassers in die straat sal beskerm. Nee wat, klink maar vir my soos goeie ou afpersing.
Ek verstaan heeltemal dat die ouens 'n harde tyd het – veral die gekwalifiseerde ingenieurs en wat nog uit Afrika was as vlugtelinge hiernatoe stroom en nie kan werk kry nie. Dis onregverdig. Maar net so verstaan ek ook dat niemand my kan dwing om te betaal vir iets wat nie syne is nie. En niemand kan my intimideer en dreig om my eiendom skade aan te doen nie. Fok dit. Dis nie Sisilië in die dertigs nie, pêl. Bat jou neon borslap en duik.